Αχιλλέας Γραβάνης

Ο **Αχιλλέας Γραβάνης** (Λάρισα, 1957) είναι Ομότιμος Καθηγητής Φαρμακολογίας στην Ιατρική Σχολή του Πανεπιστημίου Κρήτης και ερευνητής Α' βαθμίδας στο Ινστιτούτο Μοριακής Βιολογίας και Βιοτεχνολογίας του ΙΤΕ.

Υπηρέτησε ως μέλος του Επιστημονικού Συμβουλίου του Ελληνικού Ιδρύματος Έρευνας & Καινοτομίας (ΕΛΙΔΕΚ), υπεύθυνος για τις Επιστήμες Ζωής, καθώς και στην Γ.Γ.Ε.Τ. (Βιοεπιστήμες) και διετέλεσε συνεργαζόμενος ερευνητής στο Κέντρο Ανάπτυξης Φαρμάκων στο Πανεπιστήμιο Northeastern της Βοστώνης.

## Βιογραφικά στοιχεία
Γεννήθηκε το 1957 στη Λάρισα, όπου πέρασε τα παιδικά του χρόνια και ολοκλήρωσε τις εγκύκλιες σπουδές του.

Το 1975 εισήχθη στη Φαρμακευτική σχολή του Πανεπιστημίου Αθηνών και έλαβε πτυχίο το 1980. Εκπόνησε τις διδακτορικές του σπουδές στο University Pierre et Marie Curie, στο Παρίσι (1980-1983). Τα έτη 1983-1986 εργάστηκε ως μεταδιδακτορικός ερευνητής στις Ηνωμένες Πολιτείες Αμερικής, στο Mount Sinai School of Medicine στην Νέα Υόρκη.

Εκλέχθηκε επίκουρος καθηγητής Φαρμακολογίας στο Πανεπιστήμιο Κρήτης το 1986. Τακτικός καθηγητής 1ης βαθμίδας εκλέχθηκε το 2001. Διετέλεσε μέλος της Επιτροπής Προγράμματος Βιοϊατρικής Έρευνας της Ευρωπαϊκής Επιτροπής και Πρόεδρος του Τομεακού Επιστημονικού Συμβουλίου Βιοεπιστημών του Εθνικού Συμβουλίου Έρευνας και Τεχνολογίας (ΕΣΕΤ). 

Η ερευνητική ομάδα του Γραβάνη αναπτύσσει συνθετικές ενώσεις, αγωνιστές των υποδοχέων των νευροτροφινών, με νευροπροστατευτικές και νευροαναγεννητικές ιδιότητες και πιθανές εφαρμογές στην θεραπευτική αντιμετώπιση των νευροεκφυλιστικών ασθενειών. Επίσης επικεντρώνεται σε τεχνολογίες τρισδιάστατων ικριωμάτων που φιλοξενούν νευρικά βλαστικά κύτταρα (brain one-a-chip) για την ανάπτυξη νευροεμφυτευμάτων για την θεραπευτική βλαβών του νωτιαίου μυελού και του εγκεφαλικού τραύματος. Συντονίζει επίσης ερευνητικά έργα -μαζί με συναδέλφους του- που σχετίζονται με πρωτοποριακές τεχνικές για λειτουργικά νευρικά δίκτυα σε μικροτσίπ πυριτίου.

Έχει προβεί σε δημόσιες παρεμβάσεις για θέματα των Ανωτάτων Εκπαιδευτικών Ιδρυμάτων, καυτηριάζοντας μείζονα ζητήματα της κατάστασης των πανεπιστημίων στην Ελλάδα. Έχει προβεί σε παρεμβάσεις και έχει δημοσιεύσει άρθρα σχετικά με την πανδημία του COVID-19. Πρόσθετα, έχει προβεί κατά καιρούς και σε πολιτικές τοποθετήσεις για θέματα που αφορούν την Ελλάδα.

## Ερευνητικό έργο και αναγνώριση
Έχει δημοσιεύσει περισσότερες από 170 ερευνητικές εργασίες στο Pubmed (h-index: 57). Το έργο του τυγχάνει σήμερα διεθνούς αναγνώρισης και έχει λάβει περισσότερες από **9.600** αναφορές. Είναι συνιδρυτής της spin-off εταιρίας βιοτεχνολογίας *Bionature*, και επιστημονικός συνεργάτης της εταιρίας βιοτεχνολογίας Emulate του Πανεπιστημίου Harvard.

Το επιστημονικό έργο και οι δράσεις του έχουν δημοσιευθεί σε πολλά ελληνικά ΜΜΕ και έχει δώσει επιστημονικές διαλέξεις σε πολλά πανεπιστήμια. 

Το 2021 συμμετείχε σε Επιτροπή του Ιδρύματος Μποδοσάκη με κύριο θέμα: «Σχέδιο Δράσης για το Πανεπιστήμιο του 2030: Αρχές και Θέσεις».

## Επιλεγμένα άρθρα
* "Η χώρα δεν αντέχει ανεύθυνους πολιτικούς"
* "Ποια κόμματα ευθύνονται για τη χρεοκοπία της χώρας"
* "Οι στόχοι της εκπαίδευσης"
* "Κάτω από τον πήχυ στις μεταρρυθμίσεις η κυβέρνηση"
* "Ποιοι εκφράζουν μια διαρκή δημοκρατική εκτροπή"
* "Τα δημόσια νοσοκομεία κάνουν τη διαφορά"

## Εξωτερικοί σύνδεσμοι
* Google Scholar, Achille Gravanis
* Dr. Achilleas Gravanis - ResearchGate
* Βιογραφικό σημείωμα του Καθηγητή Αχιλλέα Γραβάνη

## Παραπομπές


Κατηγορία:Έλληνες πανεπιστημιακοί του 21ου αιώνα
Κατηγορία:Καθηγητές Πανεπιστημίου Κρήτης